Danmarks største venturefond klar med ny millionfond

Finans Eksklusivt for kunder

Institutionelle investorer i Danmark er begyndt at få mere appetit på risikofyldte investeringer.



Således har Seed Capital, der investerer i iværksættervirksomheder, lukket finansieringen til sin fond nummer tre på 819 mio. kr, og blandt investorerne er ATP, Sampension og PFA Pension.



Det er første gang, at de to sidstnævnte skyder penge i landets største venturefond. Dermed følger de i Industriens Pensions fodspor, da den i december 2014 afbrød sin investeringstørke i venture og sendte penge i den nordiske fond Northzone.



Langsigtede briller



"Vi har fulgt Seed Capital igennem mange år, og de har udviklet sig godt og fundet nogle interessante virksomheder at investere i. Det vil vi gerne være en del af, og vi ser nogle gode afkastmuligheder i deres evne til at finde spændende danske selskaber, der kan udvikle sig til internationale spillere," siger Henrik Nøhr Poulsen, investeringsdirektør for aktier og alternativer i PFA Pension.



Den nye fond endte med overtegning, og Seed Capital måtte således takke nej til enkelte investorer. Til sammenligning rejste pengetanken 530 mio. kr. til sin første fond og 682 mio. kr. til fond nummer to.



"Det super vigtigt, at vi har fået flere institutionelle investorer med denne gang, for de har de langsigtede briller på. Så vi ser det lige så meget som en investering i vores hold og strategi. Men først og fremmest er det en god nyhed for danske iværksættere," siger Ulla Brockenhuus-Schack, managing partner i Seed Capital.



Flere frasalg



Det tyder altså på, at der så småt er ved at være tøbrud, når det kommer til pensionkassernes syn på venturekapital. Ifølge Henrik Nøhr Poulsen hænger det sammen med, at de danske venturefonde så småt er begyndt at spinde guld på frasalg og videreudvikling af deres porteføljeselskaber.



"Det er korrekt, at der i en periode ikke har været mange investeringer i venture fra pensionskassernes side, men resultaterne for dansk venturekapital har været svingende. Nu er der begyndt at komme mere positive signaler, og vi ser, at flere af fondene er kommet styrket ud af finanskrisen og er begyndt at skabe afkast for deres investorer," forklarer Henrik Nøhr Poulsen.



I Seed Capitals tilfælde har man bl.a. sagt farvel til sin aktiepost i løbeappen Endomondo, der i 2015 blev overtaget af Under Armour for 575 mio. kr., og solgt Observe Medical til norske Navamedic. Sideløbende har anmelderportalen Trustpilot og vinappen Vivino til sammen rejst omkring 750 mio. kr. i risikovillig kapital.



Alfa og omega



Det står i skarp kontrast til den generelle udvikling i Seed Capitals første fond, der på ingen måde udviklede sig planmæssigt. Alene i 2012 landede den et underskud på 159 mio. kr. før skat.



Til sammenligning har ventureselskabets fond nummer to netop aflagt årsrapport for 2015, der viste et overskud på 200 mio. kr.



"Det er alfa og omega, at vi er begyndt at skabe afkast for vores investorer. Det er ingen hemmelighed, at vi lavede nogle fejlinvesteringer i fond nummer et, hvor vi ikke havde noget at sælge. Nu har vi heldigvis en masse navne, som folk kender og kan forholde sig til," lyder det fra Ulla Brockenhuus-Schack.



Tilbage hos PFA Pension vil man ikke være overrasket, hvis der flyder endnu flere pensionspenge til venturemiljøet i de kommende år.



"For fire-fem år siden var venturekapital meget ude i kulden, men det er klart mit indtryk, at der er mere positive signaler nu," siger Henrik Nøhr Poulsen.